สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 30 มีนาคม 2558
30 มี.ค. 2558

ผู้สื่อข่าวรายงานว่า ดัชนี S&amp;P/ASX 200 ตลาดหุ้นออสเตรเลียปิดตลาดวันนี้ร่วงลง จากแรงขายหุ้นกลุ่มบริษัทเหมืองแร่ ภายหลังจากที่ราคาสินแร่เหล็กดิ่งลงอย่างหนัก ซึ่งบดบังปัจจัยบวกจากตลาดหุ้นสหรัฐที่ดีดตัวขึ้นเป็นครั้งแรกในรอบ 5 วันเมื่อวันศุกร์
โดยดัชนี S&amp;P/ASX 200 ร่วง 73.80 จุด หรือ 1.25% ปิดที่ 5,846.10 จุด ดัชนี ALL ORDINARIES ตลาดหุ้นออสเตรเลียปิดวันนี้ที่ 5,816.30 จุด ลดลง 72.60 จุด หรือ 1.23%
ทั้งนี้ดัชนีนิกเกอิตลาดหุ้นโตเกียวปิดพุ่งขึ้นในวันนี้ เนื่องจากนักลงทุนเมินการเปิดเผยผลผลิตภาคอุตสาหกรรมของญี่ปุ่นที่ปรับตัวลดลงมากกว่าที่คาดการณ์ไว้ และหันไปขานรับการปิดบวกของตลาดหุ้นนิวยอร์กเมื่อวันศุกร์ที่ผ่านมา สำนักข่าวเกียวโดรายงานว่า ดัชนีนิกเกอิพุ่งขึ้น 125.77 จุด หรือ 0.65% ปิดที่ 19,411.40 จุด
สำหรับดัชนีคอมโพสิตตลาดหุ้นเกาหลีใต้ปรับตัวขึ้น 0.51% เพราะได้แรงหนุนจากการปิดบวกของตลาดหุ้นนิวยอร์กเมื่อคืนวันศุกร์ แม้ว่าตลาดจะได้รับแรงกดดันจากสถานการณ์ในยูเครน ขณะที่เงินวอนอ่อนค่าเมื่อเทียบกับดอลลาร์สหรัฐ ดัชนีคอมโพสิตตลาดหุ้นเกาหลีใต้ (KOSPI) ปรับตัวขึ้น 10.24 จุด ปิดที่ 2,030.04 จุด โดยมีปริมาณการซื้อขายหนาแน่น 433.05 ล้านหุ้น มูลค่า 4.36 ล้านล้านวอน (3.94 พันล้านดอลลาร์) โดยมีหุ้นบวกมากกว่าหุ้นลบในสัดส่วน 506 ต่อ 305  
ขณะที่ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ดีดตัวขึ้น เนื่องจากตลาดขานรับการส่งสัญญาณการผ่อนคลายนโยบายเพิ่มเติมของผู้ว่าการธนาคารกลางจีน สำนักข่าวซินหัวรายงานว่า ดัชนีเซี่ยงไฮ้คอมโพสิตพุ่ง 95.47 จุด หรือ 2.59% ปิดที่ 3,786.57 จุด
ขณะเดียวกันดัชนีฮั่งเส็งตลาดหุ้นฮ่องกงปิดพุ่งขึ้นในวันนี้ ขานรับผู้ว่าการธนาคารกลางจีนส่งสัญญาณผ่อนคลายนโยบายเพิ่มเติม ดัชนีฮั่งเส็งเพิ่มขึ้น 368.92 จุด หรือ 1.51% ปิดวันนี้ที่ 24,855.12 จุด